หนี้ครัวเรือนลดต่ำรอบ11ปี เหลือ79.9%ของจีดีพี
หนี้ครัวเรือนไทยเหลือ 79.9% ของจีดีพี ลดลงครั้งแรกรอบ 11 ปี โดยเฉพาะสินเชื่อรถยนต์
1 เม.ย. 2560

หนี้ครัวเรือนไทยเหลือ 79.9% ของจีดีพี ลดลงครั้งแรกรอบ 11 ปี โดยเฉพาะสินเชื่อรถยนต์บริษัท ศูนย์วิจัยกสิกรไทย รายงานว่า หนี้ครัวเรือนลดลงเป็นครั้งแรกในรอบ 11 ปี โดยปี 2559 สัดส่วนหนี้ครัวเรือนต่อผลิตภัณฑ์มวลรวมในประเทศ (จีดีพี) ลดลง 1.3% จาก 81.2% ปี 2558 มาอยู่ที่ 79.9% สาเหตุจากหนี้ครัวเรือนเติบโตต่ำกว่าการขยายตัวของจีดีพีทั้งนี้ ปัจจัยที่ทำให้หนี้ครัวเรือนมีอัตราเติบโตต่ำ ประกอบด้วย การหดตัวของสินเชื่อภาคครัวเรือนที่ปล่อยกู้ โดยกลุ่มนันแบงก์ โดยเฉพาะสินเชื่อเช่าซื้อรถยนต์ที่ทำให้หนี้ครัวเรือนลดลงถึง 0.6% ของจีดีพี นอกจากนี้ สถาบันการเงินส่วนใหญ่ระมัดระวังการปล่อยสินเชื่อ เมื่อรวมกับปัจจัยทางเศรษฐกิจแล้ว ทำให้สินเชื่อลูกค้ารายย่อยชะลอลง เช่น สินเชื่อเพื่อที่อยู่อาศัยที่มีสัดส่วนสูงสุด คือ 30% ของหนี้ครัวเรือน เติบโตชะลอลง รวมทั้งสินเชื่อเพื่ออุปโภคบริโภค อย่างสินเชื่อบัตรเครดิตและสินเชื่อส่วนบุคคลขยายตัวน้อยลงจนถึงหดตัวตามบรรยากาศการใช้จ่ายในประเทศที่ไม่ค่อยสดใสนักอย่างไรก็ตาม แม้หนี้ครัวเรือนต่อจีดีพีจะต่ำลง แต่ยอดคงค้างยังเพิ่มขึ้น 3.75 แสนล้านบาท หรือ 3.4% จากปีก่อนหน้า คิดเป็นยอดคงค้างรวม 11.47 ล้านล้านบาท ในสิ้นปี 2559 แสดงว่า ภาระหนี้ครัวเรือนสะสมยังอยู่ในระดับสูงและเพิ่มต่อเนื่อง ทำให้ยังเป็นโจทย์ระยะกลางและระยะยาวของเศรษฐกิจไทยอีกระยะหนึ่ง เพราะอาจสร้างแรงกดดันต่อการบริโภคและกำลังซื้อภาคครัวเรือน และเชื่อมถึงรายได้ผู้ประกอบการที่พึ่งกำลังซื้อในประเทศสำหรับแนวโน้มหนี้ครัวเรือนปี 2560 ศูนย์วิจัยกสิกรไทยปรับลดกรอบคาดการณ์ลงมาอยู่ที่ 78.5-80.0% ต่อจีดีพี โดยคาดว่าจีดีพีขยายตัว 3.3% เทียบกับกรอบเดิม 80.5-81.5% โดยผลิตภัณฑ์สินเชื่อที่คาดว่าจะเป็นแรงขับเคลื่อนหนี้ครัวเรือนในปี 2560 คือ สินเชื่อเพื่อที่อยู่อาศัยและสินเชื่อเพื่อการอุปโภคบริโภคนอกจากนี้ ปัจจัยสำคัญที่ต้องติดตาม เพราะอาจมีผลต่อทั้งอุปสงค์ของสินเชื่อภาคครัวเรือน และทิศทางการปล่อยสินเชื่อของสถาบันการเงินคือ ความต่อเนื่องของการฟื้นตัวของเศรษฐกิจไทย การเปลี่ยนแปลงของรายได้ครัวเรือนที่ข้อมูลล่าสุดยังคงสะท้อนว่าสถานการณ์การจ้างงาน รายได้เฉลี่ยและภาวะการมีงานทำของครัวเรือนยังไม่ฟื้นตัวเต็มที่ ทั้งในภาคเกษตรกรรมและนอกภาคเกษตรกรรม โดยเฉพาะกลุ่มนอกภาคเกษตร ซึ่งรายได้ยังขึ้นอยู่กับโอทีที่ลดลงอย่างต่อเนื่อง รวมทั้งแนวโน้มอัตราดอกเบี้ยเงินกู้ในประเทศที่แม้จะยังไม่ปรับเพิ่มในปีนี้ แต่โอกาสปรับเพิ่มคงมากขึ้นในปีต่อไป กระทบต่อการบริหารจัดการภาระหนี้ของครัวเรือนที่อาจปรับเพิ่มในอนาคต